VIDES KONSULTATĪVĀ PADOME

biedrība „Baltijas Vides forums”, nodibinājums „Latvijas Dabas fonds”, nodibinājums „Vides Izglītības fonds”, nodibinājums „Pasaules Dabas fonds”, biedrība „Latvijas Ornitoloģijas biedrība”, biedrība „Vides fakti”, nodibinājums „Ķemeru Nacionālā parka fonds””, biedrība „Vides aizsardzības klubs”, biedrība „Latvijas Makšķernieku asociācija”, biedrība „Latvijas ezeri”, biedrība „Zaļā brīvība”, biedrība „Ekodizaina kompetences centrs”, biedrība „Vides vārds” , biedrība „Latvijas Botāniķu biedrība, biedrība „Cleantech Latvia”, biedrība „Latvijas Atkritumu saimniecības asociācija”, biedrība „Baltijas krasti”, biedrība „Zero Waste Latvija”, biedrība „Latvijas Vides pārvaldības asociācija”., nodibinājums “Teiču dabas fonds”.

**Rīga, Peldu iela 26/28, LV-1494**

25.01.2021.

Nr.1-2

Vides aizsardzības un

reģionālās attīstības ministrijai

[pasts@varam.gov.lv](mailto:pasts@varam.gov.lv)

*Par ugunsdrošības pasākumu plānu izstrādi*

*un īstenošanu īpaši aizsargājamās dabas teritorijās*

Vides konsultatīvā padome (turpmāk VKP) ir izvērtējusi pieejamo informāciju saistībā ar dabas liegumā Ances purvi un meži veikto koku ciršanu dabiskās brauktuves malās valsts mežā un vērš uzmanību uz sekojošiem riskiem:

1. Ugunsdrošības preventīvo pasākumu plāna izstrādē un saskaņošanā netiek ievērots Ministru kabineta noteikumos Nr. 238 (19.04.2016.) “Ugunsdrošības noteikumi” noteiktais, ka plānā tiek iekļauta tikai dabā esoša infrastruktūra:

“420.3. meža objekta shēmu elektroniskā veidā, kas sagatavota atbilstoši normatīvajiem aktiem par meža inventarizācijas un Meža valsts reģistra informācijas apriti. Shēmā norāda: 420.3.2. ugunsdzēsības tehnikai pieejamos ceļus un dabiskās brauktuves, kas šķērso mežus un purvus;

422.1 Valsts meža dienests iesniegto meža objekta ugunsdrošības preventīvo pasākumu plānu un kartogrāfisko materiālu nesaskaņo, ja:

422.1 1. situācija dabā neatbilst šo noteikumu 420.3. apakšpunktā norādītajam;

422.1 2. meža infrastruktūras objektu stāvoklis dabā nenodrošina iespēju veikt ugunsdzēsību meža objektā.

Rezultātā plānā tiek iekļauti arī infrastruktūras objekti, kuru izveidošana tiek plānota vai kuri nav izmantojami bez koku ciršanas vai citu darbu veikšanas dabā. Šādas darbības, kas var radīt negatīvu ietekmi uz īpaši aizsargājamo dabas teritoriju vērtībām, būtu vispusīgi izvērtējamas jau plānošanas procesā vai, ja tas netiek veikts, tad ietekme vērtējama ietekmes uz vidi novērtējuma procesā.

2. Ugunsdrošības preventīvo pasākumu plāns īpaši aizsargājamajām dabas teritorijām tiek izstrādāts un saskaņots, neizvērtējot tā iespējamo ietekmi uz vidi un neiesaistot Dabas aizsardzības pārvaldi.

MK noteikumi Nr. 238 (19.04.2016.) “Ugunsdrošības noteikumi” nosaka, ka: “*422. Katru gadu līdz 1. aprīlim meža objekta ugunsdrošības preventīvo pasākumu plānu un šo noteikumu 420.1 punktā minēto kartogrāfisko materiālu iesniedz saskaņošanai Valsts meža dienesta reģionālajā struktūrvienībā. Valsts meža dienests informē Dabas aizsardzības pārvaldi, ja meža objekts atrodas īpaši aizsargājamā dabas teritorijā.*” Attiecīgi noteikumi pašlaik neparedz konsultēšanos ar Dabas aizsardzības pārvaldi plāna izstrādes laikā, kā arī Dabas aizsardzības pārvaldes saskaņojumu plāna gala redakcijai. Rezultātā izstrādātie plāni nesatur informāciju par paredzēto pasākumu ietekmes uz liegumā esošajām dabas vērtībām izvērtējumu un ietekmi mazinošiem pasākumiem, lai gan tie ir izstrādāti dabas liegumiem ar augstu dabas vērtību koncentrāciju (ar ugunsdrošības preventīvo pasākumu plāniem var iepazīties AS Latvijas valsts meži interneta vietnē <https://www.lvm.lv/sabiedribai/meza-apsaimniekosana/meza-ugunsdrosiba-un-ugunsdzesiba>). Izstrādājot šos plānus un meklējot labākos risinājumus, būtu jāņem vērā ne tikai ugunsdrošības vajadzības, bet arī plānotās infrastruktūras ietekme uz īpaši aizsargājamām dabas vērtībām, tostarp arī traucējuma faktors un teritoriju apmeklētāju skaita palielināšanās.

3. Ugunsdrošības preventīvo pasākumu plāna īstenošana notiek, neievērojot lēmumu par ietekmes Natura 2000 teritoriju novērtējumu.

Vēršam uzmanību, ka ir pieņemti lēmumi par ietekmes uz Natura 2000 novērtējuma procedūras piemērošanu Ugunsdrošības preventīvo pasākumu plāniem dabas liegumiem “Ovīši” (29.11.2019., <http://www.vpvb.gov.lv/lv/natura-2000/projekti/?status=1&id=3365>), “Ances purvi un meži” (04.12.2019., <http://www.vpvb.gov.lv/lv/ivn/projekti/?status=1&id=3366>) un “Stiklu purvi (19.05.2020., <http://www.vpvb.gov.lv/lv/natura-2000/projekti/?status=1&id=3380>).

Dabas liegumā “Ances purvi un meži” veiktā koku ciršana un tas, ka gada laikā nav uzsākta ietekmes uz Natura 2000 teritorijām izvērtēšana nevienā no trim iepriekš minētajiem gadījumiem, rada bažas, ka teritorijas apsaimniekotājs AS “Latvijas valsts meži” ugunsdrošības preventīvo pasākumu plānu vēlas īstenot kā atsevišķas darbības, neņemot vērā likuma “Par ietekmes uz vidi novērtējumu” 3. pantā noteikto principu ietekmes novērtējuma veikšanai: “7*) paredzēto darbību, kurai ir vai var būt būtiska ietekme uz vidi, aizliegts sadalīt vairākās darbībās, jo tādējādi netiek pienācīgi novērtēta paredzētās darbības kopīgā ietekme*”.

Nav pieļaujama situācija, ka līdz šim neskartās vietās dabas liegumos tiek attīstīts “dabisko brauktuvju” tīkls bez jebkāda izvērtējuma. Vēršam uzmanību, ka saskaņā ar Meža likuma 1. pantā noteikto “*9) dabiska brauktuve — ne vairāk kā četrus metrus plata neizbūvēta brauktuve meža apsaimniekošanas un aizsardzības vajadzībām;*”, tātad, dabisko brauktuvju uzturēšana izvērtējama tikai un vienīgi ar tām saistīto vajdzību kontekstā.

Lai novērstu augšminētos trūkumus un riskus, VKP aicina Vides aizsardzības un reģionālās attīstības ministriju:

1) nodrošināt likuma “Par ietekmes uz vidi novērtējumu” ievērošanu un nepieļaut dabas liegumos darbības, tostarp “citas cirtes” meža infrastruktūras uzturēšanai un ierīkošanai, kuru ietekme uz vidi nav izvērtēta un nav paredzēti ietekmi mazinoši pasākumi;

2) atbalstīt Dabas aizsardzības pārvaldes iesaistīšanu ugunsdrošības preventīvo pasākumu plānu izstrādē īpaši aizsargājamām dabas teritorijām,

3) virzīt grozījumus Ugunsdrošības noteikumos, nosakot, ka, izstrādājot meža objekta ugunsdrošības preventīvo pasākumu plānu īpaši aizsargājamām dabas teritorijām, meža objekta atbildīgā persona konsultējas ar Dabas aizsardzības pārvaldi, un Valsts meža dienests plānu saskaņo, saņemot pozitīvu atzinumu no Dabas aizsardzības pārvaldes.

Lūdzam informēt VKP par aktualitātēm saistībā ar ugunsdrošības preventīvo pasākumu plānu izstrādi un īstenošanu īpaši aizsargājamās dabas teritorijās un starpinstitūciju diskusijās, ja tādas tiek organizētas par šo jautājumu, iesaistīt arī VKP.

Ar cieņu, Juris Jātnieks

Vides konsultatīvās padomes priekšsētājs,

Sagatavoja:

[Lelde.engele@inbox.lv](mailto:Lelde.engele@inbox.lv)

tālr. 26102617

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU